Nous, li officiaus de la court de Besançon, faisons savoir à touz que, en nostre presance, pour ce personalmant estaubliz Amiat d’Abbans, damoisiaux, ai recogneu et confessé en droit par devant nous que il tient en fié lige et en chasemant de noble baron mons. Jeham de Chalon, signour d’Arlay, sa maison fort et toutes les choses et les appendisses que il puet avoir et tenir en la chastelenie d’Abbans, excepté ceu que il tient à Viler-Saint-George de noble baron mons. Jeham de Chalon, conte d’Aceurre, et ce que il tient à Biens et à Fourt de Guillaume d’Arguel; et a confessé lidiz Amiet que especialmant ce que lidiz messires Jehans, sires d’Arlay, li ai baillié en eschange pour ce que lidiz Amiet tenoit à Molumbe, [il le] tient assi en fié doudit mons. Jeham, signour d’Arlay, et de ces choses nommeemant est ses hons liges. En tesmoint de ce, nous avons mis le seaul de la court de Besançon en ces lettres. Données l’am mil CCC et VII, le juedi devant Letare Jherusalem.